Vejrudsigten siger snestorm i morgen, søndag, og det kan i den grad komme til at gå ud over juletrafikken. Der kommer til at falde masser af sne i løbet af dagen - og kombineret med vindstød op til kulingstyrke, og at Lillejuleaftensdag er en af de travleste dage om året på vejene - så kan det betyde lange køer og store forsinkelser. Mange nordjyder valgte derfor at være på den sikre side og køre allerede lørdag: - Vi var bange for, at det blev dårligt vejr i morgen, så vi kørte i dag, så vi kunne komme over til familien, siger Rie Hermansen. - Nu har vi lyttet meget til vejrudsigten, og det skulle være den bedste dag at køre i dag, så det gjorde vi, siger Egon Christensen. Ifølge TV2 Vejret bliver snestormen kraftigst og varer i længst tid i Nordjylland samt i Østjylland og på Sjælland. I Nordjylland rammes Vestvendsyssel hårdest. Her kan der falde op mod 20 centimeters sne. Skal man ud at køre i Nordjylland er det bedst at køre så tidligt som muligt. Snestormen rammer nemlig omkring middagstid.

Opsummering:
Metrologerne varsler om snestorm i store dele af landet lillejuleaftensdag. Værst bliver det blandt andet i Nordjylland, og derfor lyder rådet: Kør i god tid.